FAKULTNÁ  NEMOCNICA  TRENČÍN
  
Legionárska 28,  911 71 Trenčín, IČO: 00610470
––––––––––––––––––––––––––––––––––––––––-

Činnosť zdravotníctva  po výbuchu vo VOP, a. s. Nováky

Ing. Ján Stehlík, 
Odbor krízového riadenia zdravotníctva Trenčianskeho kraja pri FN Trenčín,
email: stehlik@fntn.sk

V piatok 2. 3. 2007 v čase medzi 16:15 a 16:28 hod. prišlo k viacnásobnému výbuchu vo Vojenskom opravárenskom podniku (VOP) a. s., Nováky (miestna časť Laskár). Podľa očitých svedkov bolo tlakovú vlnu po explózii cítiť viac ako 10 km od miesta výbuchu. Samotný výbuch nastal v budove, kde bola vykonávaná likvidácia munície.
Mesto Nováky (okres Prievidza) leží na hornom toku rieky Nitra, má cca 4 500 obyvateľov. Z hľadiska analýzy možných okolností a skúseností z minulosti ide o lokalitu, ktorá je kvôli svojmu priemyslu (banský, energetický, chemický, strojársky) náchylná na riziko vzniku mimoriadnych a krízových situácií. VOP sa zaoberal likvidáciou a revíziou delostreleckej a raketovej munície. V okamihu výbuchu sa z celkového počtu 381 zamestnancov v objekte nachádzalo 49 zamestnancov.  

Chronologický prehľad podstatných aktivít zasahujúcich 
s dôrazom na zdravotnícke zabezpečenie

Piatok, dňa 2. 3. 2007:

1.	O 16:28 hod. Krajské operačné stredisko záchrannej zdravotnej služby Trenčín (ďalej KOS ZZS) prostredníctvom linky tiesňového volania obdržalo prvé (nejasné) hlásenie o výbuchu bez udania presnejšej lokality. V krátkej dobe bolo prijatých 5 ďalších hlásení, z ktorých až z posledného sa dala určiť informácia o presnej lokalite mimoriadnej udalosti.

2.	Operačné stredisko Okresného riaditeľstva hasičského a záchranného zboru (OR HaZZ) v Prievidzi zaznamenalo informáciu o výbuchu o 16:29 hod.

3.	HaZZ Prievidza vykonal výjazd na miesto explózie už o 16:30 hod. V čase ich príchodu na mieste už zasahuje podniková hasičská jednotka. 

4.	Ambulancie rýchlej lekárskej pomoci (RLP) zo sídla stanice ZZS Bojnice a súčasne rýchlej zdravotnej pomoci (RZP) zo sídla stanice ZZS Prievidza uskutočnili výjazd na miesto nešťastia o 16:32 hod.

5.	O 16:42 hod. KOS ZZS žiada rozvinúť Traumatologický plán NsP Prievidza. Súčasne  informuje NsP Partizánske, n. o., Nemocnicu Handlová, s. r. o., Nemocnicu Bánovce, s. r. o. na možnosť prísunu väčšieho počtu ľahko ranených.  FN Trenčín informuje  na možnosť prísunu ťažko ranených. Súčasne Centrum popálenín a rekonštrukčnej chirurgie v Bratislave  upozorňuje na možnosť prísunu popálených osôb prostredníctvom leteckej záchrannej zdravotnej služby (LZZS).

6.	O 16:45 hod., teda 17 minút po prvom hlásení o mimoriadnej udalosti zvolal Útvar krízového riadenia Krízový štáb NsP Prievidza, ktorý aktivoval Traumatologický plánu NsP z dôvodu predpokladaného veľkého počtu zranených (policajné zložky opakovane informovali KOS ZZS TN o približne 100 zranených, resp. mŕtvych a túto informáciu nebolo možné potvrdiť ani vyvrátiť z dôvodu nebezpečenstva ďalších možných explózii). 

7.	Súčasne bola zabezpečovaná mobilizácia síl a prostriedkov ZZS (LZZS, RLP, RZP, DZS...), vrátane materiálového zabezpečenia (lieky, krvné deriváty, infúzne roztoky...).  

8.	Prieskumné skupiny HaZZ pri prehliadke terénu bližšie k epicentru našli dve osoby bez známok života a ťažko zraneného muža v bezvedomí, s devastujúcimi poraneniami najmä hlavy. Po zaistení vitálnych funkcií bol pacient cez areál VOP presunutý k vrtuľníku LZZS a následne transportovaný do Traumatologického centra FNsP F. D. Roosevelta v Banskej Bystrici.

9.	V čase od 17:25 do 19:50 hod. hasiči odovzdávali zranené osoby ZZS, ktorá na mieste vykonávala triedenie zranených, ambulantne ošetrovala a transportovala ranených na lôžkové oddelenia NsP Prievidza, kde sa vykonali diagnostické a liečebné úkony zraneným osobám k stabilizácii ich klinického stavu. Súčasne bol výrazne upravený odhad o počte postihnutých. KOS ZZS TN zastavilo prísun ďalších síl a prostriedkov ZZS. 

10.	Krátko po 20:17 hod. hasiči lokalizovali požiare a pokračovali v ochladzovaní uskladnenej, nevybuchnutej munície a prehľadávali zasiahnutý terén termovíznymi kamerami.

11.	O 22:00 hod. KOS ZZS odvolal zvýšenú pohotovosť okolitých nemocníc. Zvýšená pohotovosť pokračovala v NsP Prievidza.

12.	V časovom období od 21:10 - 22:50 hod. a 21:50 - 1:45 hod. NsP Prievidza zostavila dva operačné tímy, ktoré vykonali niekoľko operačných výkonov zraneným osobám s najzávažnejšími poraneniami. Tretí (záložný) tím bol pripravený na poskytnutie ďalších operačných výkonov. Menej náročné chirurgické zákroky sa vykonávali priebežne na Centrálnej príjmovej ambulancii (CPA) NsP Prievidza.    

13.	Posledná posádka rýchlej lekárskej pomoci opustila miesto mimoriadnej udalosti o 23:15 hod.

14.	KOS ZZS informuje o 23:30 hod. NsP Prievidza, že sa nepredpokladá ďalší hromadný prísun zranených. Krízový štáb NsP sa rozhodol postupne normalizovať činnosť na vybraných  pracoviskách. V pohotovosti zostali len pracoviská, ktoré by v prípade potreby zabezpečovali príjem a ošetrenie záchranárov. 

Sobota 3. 3. 2007 

15.	Dve hodiny po polnoci NsP Prievidza prijala poslednú zranenú osobu, ktorá sa prišla dať ošetriť do nemocnice už z miesta trvalého bydliska.

16.	Hasičský a  záchranný zbor ukončil o 7:45 hod. zásah na mimoriadnej udalosti.

17.	O 11:30 hod. NsP Prievidza posilňuje pracoviská CPA z dôvodu vyšetrenia 78 hasičov, ktorí aktívne zasahovali v priestoroch mimoriadnej udalosti. Jeden bol prijatý v nemocnici ku krátkodobej hospitalizácii.

18.	Operačný tím NsP Prievidza realizovala od 12:45 do 13:10 hod. ďalší operačný výkon zranenej osobe - revíziu strelného poranenia  v oblasti brušnej dutiny. 

Zhodnotenie udalostí z pohľadu ZZS

Charakter zranení postihnutých osôb:
•	osoby boli poranené vytrhnutými priečkami či inými časťami poškodených budov a najrôznejším materiálom, mali viacpočetné poranenia z tlakovej vlny, zlomeniny veľkých kostí, poranenia hrudníka a hlavy, vnútorné poranenia s krvácaním a priestrely,
•	boli bez popálenín a mali amnéziu na úraz,
•	na mieste nálezu boli stabilizovaní a presúvaní do lôžkových zdravotníckych zariadení.

Zdravotnícka bilancia:
•	celkom bolo 22 osôb zranených, 
•	z toho po ošetrení bolo prepustených 7 osôb,
•	hospitalizovaných  bolo 15 zranených:
•	z toho 6 osôb s ťažkými, 
•	9 osôb so stredne ťažkými a ľahkými zraneniami,
•	pri výbuchu bolo sedem osôb usmrtených,
•	jedna osoba je doteraz stále nezvestná.

Sily a prostriedky ZZS:
•	k miestu explózií vyšlo 5 vozidiel rýchlej lekárskej pomoci, 
•	6 vozidiel rýchlej zdravotnej pomoci, 
•	10 vozidiel dopravnej zdravotnej služby,
•	2 vrtuľníky leteckej záchrannej zdravotnej služby.

Rozhodujúcu úlohu v zabezpečení zdravotnej starostlivosti zraneným osobám niesla NsP Prievidza. Celkovo bolo po rozvinutí traumatologického plánu NsP Prievidza mobilizovaných: 
•	148 zdravotníckych  a  nezdravotníckych pracovníkov,
•	z tohto počtu bolo 34 lekárov, 
•	zdravotných sestier, laborantov a sanitárov, 
•	5 vodičov ZZS, 
•	7 ostatných prevádzkových pracovníkov. 

Vzhľadom k rozsahu vzniknutej situácie boli uvedené do pohotovosti lôžkové zdravotnícke zariadenia v Trenčianskom kraji, Samostatný odbor krízového riadenia zdravotníctva Trenčianskeho kraja pri FN Trenčín, poskytovatelia ZZS, zdravotníctvo v nitrianskom a banskobystrickom kraji – samostatné odbory krízového riadenia pri FN, Národná transfúzna služba SR, tím psychosociálnej podpory a krízovej intervencie operačného strediskom ZZS SR. Poskytnúť pomoc podľa potreby ponúkli KOS ZZS Trnava, KOS ZZS Žilina, a Slovenský Červený kríž. Dohľad nad priebehom mimoriadnej udalosti a koordináciu zdravotníckych činností zabezpečovalo Ministerstvo zdravotníctva SR - odbor krízového manažmentu.

Súčinnosť ZZS s ostatnými zasahujúcimi zložkami:
Pri záchranných prácach zasahovalo celkovo:
•	137 hasičov, 
•	z nich bolo 87 príslušníkov HaZZ (ďalší z obecných a závodných hasičských zborov, ako aj hasičských jednotiek vojenských útvarov v Novákoch a Zemianskych Kostoľanoch).
K zaisteniu poriadkovej služby a regulovaniu dopravy bol zmobilizovaný Policajný zbor SR  a Vojenská polícia. Príslušníci vojenských útvarov osvetľovali miesto mimoriadnej udalosti, monitorovali ovzdušie a zabezpečovali technický servis zasahujúcim záchranárom. 

Zhrnutie

Vzniknutá udalosť kládla mimoriadne nároky na činnosť ZZS a celého IZS. Pri zložitom zásahu boli reálne preverené schopnosti a zručnosti prítomných záchranárov. Záchranná akcia potvrdila funkčnosť jednotlivých zložiek IZS. KOS ZZS Trenčín bolo preťažené množstvom telefonických hovorov, komunikáciu komplikoval kolaps mobilnej telefónnej siete. Z tejto skúsenosti vyplýva potreba vybudovať rádiofonické spojenie medzi KOS ZZS a posádkami ZZS, pretože na riadenie, priebeh a kvalitu záchranných zdravotných činností má úroveň spojenia rozhodujúci vplyv. 

Klady

•	profesionalita, odvaha a súčinnostná spolupráca ZZS, nemocníc, hasičov, polície a ostatných záchranných zložiek prispeli k rýchlemu, dobrému a účinnému zvládnutiu následkov mimoriadnej udalosti,
•	aj napriek hrozbe ďalších možných výbuchov, zložitosti a nebezpečnosti zásahu, neprišlo k zraneniam záchranárov a ohrozeniu okolitého obyvateľstva,
•	zhoda okolností, že k explózii prišlo v druhej pracovnej zmene (malý počet zamestnancov na pracoviskách), disciplinovanosť verejnosti a skutočnosť, že ani sekundárne účinky explózie- najmä silná tlaková vlna (rozbité sklenné výplne okien,...) nespôsobili ďalšie vážne zranenia 

Zápory

•	z prvých informácií o udalosti nebolo jasné, že sa jedná o explóziu v priestoroch  VOP,
•	neschopnosť rýchleho zabezpečenia údajov o počtoch zamestnancov nachádzajúcich na pracoviskách a iných osôb nachádzajúcich sa v objektoch VOP.